《德升尚书置酒邀叔厚内翰与余同会叔厚席间赋诗道旧复宠示德升妙句俾余同和谨次韵奉呈》
宋代·胡交修

履声曾接中台武，銮禁陪刊翠琰名。二老风流同燕席，一樽谈笑会江城。

岁寒松柏青无改，酒畔篇章语可惊。辱叙金兰分赠我，勤拳尤识故人情。

作者简介：（1078—1142）宋常州晋陵人，字己楙。徽宗崇宁二年进士。政和五年，试词学兼茂科第一。历泰州推官、知湖州。高宗建炎三年，除给事中，进直学士院兼侍讲，首论天下大势，请修政事、选将帅，搜补卒乘以张国势，抚绥疲瘵以固国本。绍兴中，为翰林学士，迁刑部尚书，治狱公正。官终端明殿学士、知合州。